
Návrh uznesenia
Mestské zastupiteľstvo mesta Trnava po prerokovaní:
Berie na vedomie
Protest prokurátora č. Pd 77/25/2207-2 zo dňa 3.11.2025 proti Všeobecne záväznému nariadeniu mesta Trnava č. 631 o dočasnom parkovaní motorových vozidiel na území mesta Trnava v znení neskorších VZN (ďalej len „VZN“), konkrétne proti čl. 9 ods. 4, ods. 8 a čl. 11 ods. 13, čl. 12 ods. 12, čl. 13 ods. 4, čl. 16 ods. 7, čl. 17 ods. 5 tohto všeobecne záväzného nariadenia,
Súhlasí
s úpravou ustanovenia čl. 9 ods. 4 VZN, podľa ktorého parkovacie karty môžu byť vydané iba pre motorové vozidlá kategórie L, M1 bez obmedzenia dĺžky vozidla a kategórie N1 s celkovou dĺžkou nepresahujúcou 5400 mm, za účelom odstránenia obmedzenia dĺžky vozidla pre určené kategórie vozidla, ktoré pôsobí diskriminačne vo vzťahu k žiadateľom o vydanie parkovacej karty z dôvodu majetku (t.j. vlastníckeho práva k určitým typom vozidiel)
Súhlasí
s úpravou príslušných ustanovení VZN ohľadom nároku na vrátenie zaplatenej úhrady, resp. jej alikvotnej časti za obdobie „nespotrebovaného parkovného“ pri zrušení parkovacej karty Rezidenta zóny, parkovacej karty Návšteva zóny, parkovacej karty EKO, parkovacej karty Abonent a parkovacej karty Ambulant, za účelom vylúčenia vzniku bezdôvodného obohatenia v zmysle § 451 Občianskeho zákonníka
alternatíva 1/ – 4. Súhlasí
s úpravou ustanovenia čl. 9 ods. 8 VZN, podľa ktorého parkovaciu kartu prevádzkovateľ nevydá žiadateľovi, ktorý má v deň podania žiadosti o vydanie parkovacej karty evidovaný nedoplatok voči mestu na miestnych daniach alebo poplatku za komunálne odpady a drobné stavebné odpady, za účelom odstránenia priamej diskriminácie spočívajúcej v podmienke neexistencie nedoplatkov (dlhov) voči mestu pri poskytovaní služby parkovania
alternatíva 2/ – 4. Nesúhlasí
s úpravou ustanovenia čl. 9 ods. 8 VZN, podľa ktorého parkovaciu kartu prevádzkovateľ nevydá žiadateľovi, ktorý má v deň podania žiadosti o vydanie parkovacej karty evidovaný nedoplatok voči mestu na miestnych daniach alebo poplatku za komunálne odpady a drobné stavebné odpady, nakoľko podmienku neexistencie nedoplatkov (dlhov) voči mestu pri poskytovaní služby parkovania nepovažuje za prejav priamej diskriminácie pri výkone originálnej pôsobnosti mesta
1. Ukladá
Mestskému úradu v Trnave
zabezpečiť spracovanie návrhu zmeny všeobecne záväzného nariadenia mesta Trnava o dočasnom parkovaní motorových vozidiel na území mesta Trnava v zmysle tohto uznesenia a návrh VZN predložiť na prerokovanie mestskému zastupiteľstvu
Termín: najbližšie MZ

Dôvodová správa
Podľa § 23 ods. 1 zákona č. 153/2001 Z. z. prokurátor je oprávnený podať protest proti správnym aktom orgánov verejnej správy uvedeným v § 21 ods. 1 písm. a), ktorými bol porušený zákon alebo iný všeobecne záväzný právny predpis.
Ad 1/ 
Nedostatok spočívajúci v obmedzení dĺžky vozidla pri vydaní parkovacej karty pre kategóriu N1 s celkovou dĺžkou nepresahujúcou 5400 mm
Mesto Trnava pri zavedení tejto právnej úpravy vo VZN vychádzalo najmä z nasledovných záverov:
Mesto Trnava reguluje statickú dopravu na svojom území prostredníctvom všeobecne záväzného nariadenia č. 631 o dočasnom parkovaní motorových vozidiel na území mesta Trnava v znení neskorších VZN.
Základným účelom uvedeného VZN je všeobecná, normotvorná regulácia spoločenských vzťahov v oblasti mobility mesta, najmä regulovať statickú dopravu v meste v priamej súčinnosti s dynamickou dopravou vo vzťahu k zachovaniu celkovej bezpečnosti a plynulosti dopravy na území mesta. Súčasne VZN zavádza aj prvky regulácie týchto vzťahov (podmienok parkovania) s ohľadom na status užívateľov statickej dopravy, t.j. parkovania rezidentov mesta v jednotlivých rezidentských zónach s cieľom zvýšiť dostupnosť voľných parkovacích kapacít pre samotných rezidentov. 
Jedným z opatrení na dosiahnutie tohto cieľa bola aj snaha mesta minimalizovať obsadenie parkovacích miest vozidlami kategórie N1 s dĺžkou nad 5 400 mm, ktoré sú primárne určené na prepravu tovaru a na výkon podnikateľskej činnosti. Parkovanie týchto vozidiel má priamy negatívny vplyv na dostupnosť parkovacích miest pre obyvateľov v obytných zónach.
Súčasne je potrebné uviesť, že väčšina vyznačených parkovacích miest v týchto rezidentských zónach je navrhnutá v súlade s platnou technickou normou STN 73 6056 – Odstavné a parkovacie plochy cestných vozidiel, pričom norma pre najbežnejšiu kategóriu osobných motorových vozidiel O2 stanovuje dĺžku kolmého parkovacieho miesta na úroveň 5 300 mm.
K uvedenému dopravnému značeniu s ohľadom na bezpečnosť a plynulosť cestnej premávky vydával svoje súhlasné stanovisko aj príslušný orgán Policajného zboru SR.
V dôsledku toho sú parkovacie miesta na území mesta dimenzované prevažne na túto dĺžku. 
Vozidlá kategórie N1 presahujúce dĺžku 5 400 mm často nespĺňajú tieto priestorové parametre, čo v minulosti spôsobovalo porušovanie pravidiel cestnej premávky, konkrétne zasahovanie do miestnych komunikácií, obslužných ciest, chodníkov alebo verejnej zelene. Tieto situácie mali negatívny dopad na bezpečnosť a plynulosť cestnej premávky.
V rámci právnej úpravy je otázne, či pri regulovaní parkovania na území mesta je povinnosťou mesta, resp. povinnosťou uloženou právnym predpisom, zabezpečiť parkovanie pre akýkoľvek druh motorového vozidla v súkromnom vlastníctve rezidenta. Pri absolútnom nediskriminačnom chápaní tejto povinnosti by tak mohol nastať stav, že takýto výklad by mohol viesť k požiadavkám na zriaďovanie parkovacích miest aj pre vozidlá ako autobusy či nákladné vozidlá kategórie N2 alebo N3, čo považujeme za neprimerané a v praxi neuskutočniteľné a neudržateľné pri regulácii statickej dopravy. 
Pri tvorbe VZN sme mali za to, že uvedené právo nie je možné oprieť ani o princípy vylučujúce diskrimináciu v postavení subjektu práva, nakoľko v danom prípade uvedené nie je možné subsumovať na právo užívania veci vo svojom vlastníctve v neobmedzenom rozsahu verejného priestoru bez možnosti právnej regulácie.
Mesto Trnava pri nastavovaní podmienok regulácie dočasného parkovania motorových vozidiel sa tak od počiatku zameralo na nastavenie takých podmienok parkovania rezidentov mesta v jednotlivých rezidentských zónach, ktorých cieľom je zvýšiť dostupnosť voľných parkovacích kapacít pre samotných rezidentov. Aj na podklade verejnej mienky bol pri tvorbe VZN a podmienok regulácie záujem na vylúčení dlhodobého parkovania podnikateľských dodávok, t.j. vozidiel s dĺžkou nad 5400 mm v rezidentských zónach.
Pokiaľ ide o kategorizáciu vozidiel, je potrebné uviesť, že
· motorové vozidlá kategórie M (M1) sú vozidlá s najmenej štyrmi kolesami projektované a konštruované na prepravu cestujúcich a ich batožiny, t.j. primárne určené na prepravu osôb 
· motorové vozidlá kategórie N1 sú vozidlá s najmenej štyrmi kolesami projektované a konštruované na prepravu tovaru, t.j. ide o dodávkové vozidlá primárne určené na podnikateľskú prepravu tovaru a nie zabezpečenie prepravy cestujúcich ako rezidentov príslušných zón.
V zmysle uvedeného tak nebolo zámerom mesta normotvorne upraviť podmienky parkovania pre neobmedzený rozsah vozidiel, ale pre cieľovú skupinu osobných vozidiel určených na prepravu osôb.
Rovnako považujeme za dôležité uviesť, že takmer všetky mestá, predovšetkým v zónach s hromadnou bytovou výstavbou, zápasia s nedostatkom parkovacích kapacít, ako aj nedostatkom voľných plôch vhodných na budovanie nových parkovacích miest. Zväčšovanie rozmerov parkovacích miest nad rámec technickej normy by malo za následok ďalšie znižovanie počtu bežných parkovacích miest pre vozidlá kategórie O2, čo by situáciu ešte zhoršilo.
Po kontrole viacerých VZN krajských miest ako napr. Bratislava, Nitra, Trenčín je jednoznačné, že príslušné VZN v týchto mestách doteraz vylučovali vydávanie parkovacích kariet pre vozidla spravidla nad 5300-5400 mm nie iba pre kategóriu N1 tak, ako je to v meste Trnava, ale už aj pre kategóriu M1, t.j. aj pre osobné motorové vozidlá. Treba ale opakovane konštatovať, že mesto Trnava takúto úpravu nemalo smerom k vozidlám kategórie M, ale výlučne k vozidlám kategórie N1 (t.j. pre vozidlá kategórie N1 s dĺžkou nad 5 400 mm, ktoré sú primárne určené na prepravu tovaru a na výkon podnikateľskej činnosti, nie na zabezpečenie obslužnosti samotných rezidentov v rezidentských zónach).
Mesto Trnava s ohľadom na uvedené doterajšou právnou úpravou vozidlám kategórie N1 dlhším ako 5 400 mm nebránilo vstúpiť do rezidentskej zóny a ani zaparkovať, samozrejme pokiaľ uhradia parkované a svojim parkovaním nijako inak neohrozujú bezpečnosť a plynulosť cestnej premávky alebo sa nedopúšťajú iného priestupkového konania (napr. zasahovanie do miestnych komunikácií, obslužných ciest, chodníkov alebo verejnej zelene a pod.). Dlhodobejšie parkovanie týchto vozidiel kategórie N1 s dĺžkou nad 5400 mm ale mesto spájalo s tým, že môže mať a bude mať priamy faktický a aj právny negatívny vplyv na dostupnosť parkovacích miest pre obyvateľov v obytných zónach.
Ad 2/
Nedostatok spočívajúci v nároku na vrátenie zaplatenej úhrady, resp. jej alikvotnej časti za obdobie „nespotrebovaného parkovného“ pri zrušení parkovacej karty Rezidenta zóny, parkovacej karty Návšteva zóny, parkovacej karty EKO, parkovacej kartu Abonent a parkovacej karty Ambulant, za účelom vylúčenia vzniku bezdôvodného obohatenia v zmysle § 451 Občianskeho zákonníka
Mesto Trnava v záujme odstránenia možného rizika vzniku bezdôvodného obohatenia nemá námietky voči predmetnej úprave VZN.
V tejto súvislosti je len potrebné uviesť, že podľa VZN sú vydávané aj parkovacie karty, ktorých cena je určená vo výške 1,00 eur. V tomto prípade parkovacích kariet by bolo neúčelné a nehospodárne, aby uvedená právna úprava sa vzťahovala aj na tieto prípady vrátenia ceny za obdobie „nespotrebovaného parkovného“ pri zrušení takejto parkovacej karty.
V zmysle uvedeného sa preto okrem nároku na vrátenie ceny za parkovaciu kartu za obdobie nespotrebovaného parkovaného navrhne súčasne ustanovenie, podľa ktorého prevádzkovateľ úhradu alebo jej alikvotnú časť nevráti, ak suma, ktorá sa má vrátiť, neprevyšuje 1,00 euro.


Ad 3/
Nedostatok spočívajúci v priamej diskriminácii spočívajúcej v podmienke neexistencie nedoplatkov (dlhov) voči mestu pri poskytovaní služby parkovania
V tejto súvislosti uvádzame, že v obdobnom prípade bol vydaný výlučne súdny rozsudok, a to rozsudok Krajského súdu v Nitre, konanie spis. zn. 15S/3/2021. Zo záverov predmetného rozsudku možno uviesť nasledovné právne závery a konštatovania súdu:
......Všeobecne záväzné nariadenie obce, mesta alebo mestskej časti a samosprávneho kraja možno definovať ako normatívny správny akt, ktorý je vydávaný vo veciach územnej samosprávy alebo prenesenej (delegovanej) štátnej správy, a ktorý je záväzný pre všetky osoby na území obce, mesta, mestskej časti a samosprávneho kraja, ktorý ho vydal. Toto všeobecne záväzné nariadenie možno vymedziť jeho normatívnosťou, záväznosťou a územnou pôsobnosťou. Normatívnosť znamená, že všeobecne záväzné nariadenie sa musí vzťahovať na neurčitý počet prípadov jedného druhu a nesmeruje voči konkrétnemu adresátovi, ale voči neurčitému okruhu osôb. Všeobecne záväzným nariadením by sa preto nemal upravovať individuálny prípad, ktorý by mal byť riešený individuálnym správnym aktom (napr. rozhodnutím). Predmetom normatívnej úpravy môže byť široká škála právnych vzťahov, avšak pri ukladaní povinností, musí byť dodržaný rámec ustanovený článkom 13 ods. 1 Ústavy SR. Záväznosť znamená, že všeobecne záväzné nariadenie zaväzuje všetky osoby fyzické i právnické bez ohľadu na ich trvalý pobyt alebo sídlo na území mesta, mestskej časti alebo samosprávneho kraja, ktorý ich vydal. Je pritom irelevantné, či sa tieto osoby na tomto území zdržiavajú trvale, prechodne, alebo prvýkrát, alebo či je im obsah všeobecne záväzného nariadenia známy. Z právneho poriadku nevyplýva domnienka o znalosti publikovaného všeobecne záväzného nariadenia, ako je to pri právnych predpisoch zverejňovaných v Zbierke zákonov SR. Územná pôsobnosť všeobecne záväzného nariadenia je daná celým územím obce, mesta, mestskej časti alebo samosprávneho kraja. Okrem iného znamená, že na území jednej obce nemôže platiť všeobecne záväzné nariadenie inej obce, resp. na jednom území nemôžu platiť všeobecne záväzné nariadenia viacerých obcí.
......Vychádzajúc z obsahu žaloby a jej žalobných bodov žalobca namietal predovšetkým skutočnosť, že žalovaný ako orgán územnej samosprávy síce je oprávnený ukladať všeobecne záväzným nariadením povinnosti osobám, avšak len pri zachovaní ich základných práv a slobôd a len za podmienok ustanovených ústavou a zákonom. Sporné ustanovenia VZN predstavujú vo svojej podstate sankcie za to, že žiadateľ o parkovaciu kartu neuhradil poplatok za odpad alebo ho neuhradil v plnej výške. Poukazoval predovšetkým na to, že mesto nie je oprávnené na kreovanie takéhoto sankcionovania subjektov, ktoré nemajú zaplatený poplatok, pričom takéto oprávnenie mu nevyplýva ani z § 6 ods. 2 zákona o obecnom zriadení a ani z ustanovenia § 3 ods. 2 a § 6a ods. 1 cestného zákona. Ukladať povinnosti a obmedzenia občanom v nadväznosti na dlh voči mestu, resp. v nadväznosti na nesplnenie poplatkovej povinnosti môže len zákonodarca, a to len ústavne konformným spôsobom. Mesto nemôže poplatníka takýmto spôsobom sankcionovať, nakoľko nedisponuje zákonným splnomocnením takéto sankcie vo všeobecnosti vo svojich normách ukladať. Nezaplatenie poplatku osobou, ktorá má povinnosť podľa tohto zákona poplatok platiť, má za následok vznik oprávnenia na vymáhanie splnenia tejto povinnosti v exekučnom konaní. Právna úprava vo VZN podmieňujúca vydanie parkovacej karty splnením povinnosti nesúvisiacej s činnosťou, na ktorú sa vydáva - teda parkovanie, je neprípustná a protizákonná. Mesto nesmie vytvárať svojimi nariadeniami zákonom neupravené sankcie za porušenie zákona. Vymáhanie dlhu na poplatku je činnosťou, v ktorej sa právne normy aplikujú a aplikáciu právanie je možné stotožniť s tvorbou práva. Z oprávnenia aplikovať ustanovenia platnej právnej úpravy zabezpečujúcej výkon rozhodnutia (exekúciu), nemožno odvodiť oprávnenie právo tvoriť a určovať správanie, ktoré vo VZN predstavuje postih za nedodržanie povinnosti.
.....V tejto súvislosti správny súd takisto skúmal, či sporná problematika dočasného parkovania na území mesta upravená v namietanom VZN, súvisí s plnením úloh, ktoré obci (mestu) zveruje zákon pri originálnej právomoci (§ 6 ods. 1 zákona o obecnom zriadení), alebo pri prenesenom výkone štátnej správy (§ 6 ods. 2 zákona o obecnom zriadení). Vo všeobecnosti totiž platí, že obecné, resp. mestské zastupiteľstvo ako kolektívny, samosprávny a zastupiteľský orgán územnej samosprávy, plní buď úlohy samosprávneho charakteru, alebo úlohy súvisiace s preneseným výkonom štátnej správy. Zákon a aj odborná literatúra uvádzajú, že v prvom prípade ide o originálnu právomoc, ktorej rozsah je demonštratívne uvedený v zákone o obecnom zriadení a v druhom prípade o delegovanú právomoc, ktorá je určená v osobitných predpisoch. V praxi to znamená, že všetko, čo nie je v osobitnom zákone uvedené ako prenesený výkon štátnej správy obecného, resp. mestského zastupiteľstva, patrí do originálnej právomoci obecného, resp. mestského zastupiteľstva. Pri výkone samosprávy sú orgány územnej samosprávy viazané len ústavou, ústavnými zákonmi, zákonmi a medzinárodnými zmluvami, s ktorými vyslovila súhlas Národná rada Slovenskej republiky, a ktoré boli ratifikované a vyhlásené spôsobom ustanoveným v zákone. Pri prenesenom výkone štátnej správy sú orgány územnej samosprávy viazané aj podzákonnými predpismi, plnia úlohy štátnej správy a majú postavenie (status) orgánov štátnej správy. Pri preskúmavaní oboch skupín týchto normatívnych správnych aktov správnym súdom sa posudzuje len súladnosť so zákonom. Súladnosť s ústavou, ústavnými zákonmi a medzinárodnými zmluvami posudzuje výlučne Ústavný súd SR.
.......ide podľa názoru správneho súdu o samosprávny výkon pôsobnosti mesta, ktorý má svoj základ v čl. 68 Ústavy SR, v § 4 ods. 3 písm. písm. f/ zákona o obecnom zriadení, podľa ktorého obec pri výkone samosprávy zabezpečuje výstavbu a údržbu a vykonáva správu miestnych komunikácií. Pod správu miestnych komunikácií nepochybne patrí aj regulácia parkovacej politiky mesta. Podľa názoru správneho súdu ide o samosprávny výkon pôsobnosti mesta, ktorý má svoj základ v čl. 68 Ústavy SR, v § 4 ods. 3 písm. f/ zákona o obecnom zriadení a v § 6a ods. 1 cestného zákona. Ustanovenie § 6a cestného zákona, na ktoré sa dodatok č. 6 k VZN odvoláva, predstavuje konkretizáciu samosprávnej pôsobnosti obce upravenej v § 4 ods. 3.
......Správny súd sa nestotožnil s právnym názorom žalobcu, že v posudzovanej veci ide o prenesený výkon štátnej správy, a to bez ohľadu na to, že sám žalovaný v záhlaví dodatku č. 6 k VZN nesprávne uviedol § 6 ods. 2 zákona o obecnom zriadení, z ktorého svoju kompetenciu mylne odvodil. V prípade, ak by malo ísť o prenesený výkon štátnej správy, všeobecne záväzné nariadenie by malo charakter odvodenej právnej normy, ktorá by mohla vzniknúť len na základe osobitného splnomocnenia v zákone a len v jeho medziach.
......Pri prenesenom výkone štátnej správy je obec nepriamym vykonávateľom štátnej správy, teda subjektom od štátu síce odlišným, ale vykonávajúcim činnosť v mene štátu, na jeho zodpovednosť, v jeho záujme a na jeho účet. Prenesený výkon štátnej správy pri zriadení dočasného parkovania obcou, resp. mestom na svojom území, nevyplýva ani z ustanovenia § 3 ods. 2 cestného zákona, kde obec vykonáva prenesenú pôsobnosť štátnej správy len pri určení používania zvislých, vodorovných značiek a s tým spojeným povolením vyhradených parkovísk na miestnych a účelových komunikáciách. V danom prípade neboli kumulatívne splnené dva základné predpoklady na prenesený výkon štátnej správy, a to prenesenie výkonu tejto úlohy na obec príslušným zákonom a ani poskytnutie finančných prostriedkov na zabezpečenie splnenia tejto úlohy zo štátneho rozpočtu. Ak totiž štát z pozície zákonodarcu rozhodne o využití orgánov samosprávy na plnenie svojich úloh, musí plnenie týchto úloh aj finančne zabezpečiť. V zmysle čl. 71 ods. 1 veta druhá Ústavy SR, náklady takto preneseného výkonu štátnej správy uhrádza štát, čo sa premietlo aj do ustanovenia § 5 ods. 1 zákona o obecnom zriadení, podľa ktorého s prenesením úloh na obec štát poskytne obci potrebné finančné a iné materiálne prostriedky.
......Ako už bolo správnym súdom vyššie konštatované, regulácia dočasného parkovania bola v kontexte prijatého VZN realizovaná v rámci samosprávneho výkonu pôsobnosti mesta, teda v súlade s § 6 ods. 1 zákona o obecnom zriadení a nie preneseného výkonu štátnej správy v zmysle § 6 ods. 2 zákona o obecnom zriadení, pre ktorý v posudzovanom prípade neboli splnené zákonné predpoklady, a preto je nesúlad sporných ustanovení VZN s § 6 ods. 2 a priori vylúčený.
Upozornenie:
V tejto veci bolo vydané súdne rozhodnutie – Najvyšší správny súd SR uznesením spis. zn. 3Svk/4/2024 zo dňa 30.9.2025 vo veci žalobcu: Krajská prokuratúra v Nitre, proti žalovanému: Mesto Nitra, o vyslovenie nesúladu niektorých ustanovení (týkajúcich sa nevydania parkovacej karty žiadateľovi - poplatníkovi s nedoplatkami voči mestu) VZN mesta Nitra č. 8/2014 o dočasnom parkovaní na území mesta Nitra z 9.10.2014, rozhodol tak, že uznesenie Krajského súdu v Nitre č. k. 15S/3/2021-256 z 14.3.2023 zrušil a vec vrátil Správnemu súdu v Bratislave na ďalšie konanie.
V tomto prípade uvedený kasačný súd prvostupňovému správnemu súdu uložil zaoberať sa žalobnou argumentáciou o tom, že ust. § 6a ods. 1 cestného zákona neoprávňuje žalovaného na prijatie úpravy obsiahnutej v napadnutom správnom akte, t. j. vysporiadať sa s namietaným nezákonným kreovaním obmedzenia tých subjektov v prístupe k parkovaniu, ktoré nemajú zaplatený poplatok za odpad.
Súčasne predkladáme vyjadrenie prokuratúry k prípadným námietkam k protestu proti VZN o dočasnom parkovaní
Vyjadrenie prokuratúry
Nie je to diskriminácia
Protest jasne vysvetľuje, že vydanie rezidentskej karty je určením osobitnej výšky úhrady podľa § 6a cestného zákona – teda ide o poskytovanie verejnej služby (dočasné parkovanie) za regulovanú cenu. Ak mesto vopred vylúči skupinu rezidentov len preto, že majú nedoplatok voči mestu, ide o nerovnaké zaobchádzanie pri poskytovaní služby bez zákonnej opory (nie je to kritérium z § 6a ani z iného splnomocnenia). Presne to protest pomenúva ako rozpor s antidiskriminačným zákonom v spojení s § 6a; nejde o „neutrálnu“ podmienku, ale o kategorické vylúčenie skupiny osôb.
Parkovacia karta je v podstate len iný (lacnejší) spôsob, ako zaplatiť tú istú službu – parkovanie. Podmienka „bez dlhu“ nesúvisí s dopravou ani s parkovaním. Je to cudzí prvok vsunutý do inej služby. Je to akoby sme do kúpy MHD električenky dali podmienku „kto dlží za komunálny odpad, permanentku nedostane“. S dopravou to vôbec nesúvisí.
Prieskumom bolo zistené, že iné mestá to majú tiež takto upravené vo VZN 
Rozšírenosť praxe nie je právny dôvod jej zákonnosti. GP SR výslovne konštatuje, že naprieč krajmi sa to vyskytuje, ale práve preto vydáva zjednocujúci názor – rezidentská karta je nástroj § 6a (určenie výšky úhrady), nie pákou na vymáhanie dlhov; podmieňovanie kartou za „bezdlžnosť“ je nezákonné. 
Test proporcionality – legitímny verejný záujem (dobré hospodárenie) a je to primerané
Legitímny cieľ: „dobré hospodárenie“ je abstraktný cieľ, ale nadväznosť na § 6a chýba. § 6a rieši organizáciu dopravy a podmienky dočasného parkovania, nie vymáhanie dlhov. Problém je v mimoprávnej pákovej väzbe: „karta len bez dlhu“. Obce však nesmú spájať vrchnostenské konania (miestne dane a pod.) s poskytovaním parkovacej služby – vzniká neprípustné vynucovanie plnenia mimo zákonných vymáhacích režimov (daňový poriadok, exekúcia).
Vhodnosť/Nevyhnutnosť/Primeranosť: Ak cieľom je úhrada nedoplatkov, existujú menej invazívne prostriedky – zákonné vymáhanie, splátkové kalendáre, oznamovacie a vyrubovacie procesy. Vylúčenie z karty je represívna páka, ktorá s cenou/službou vecne nesúvisí. Preto test neprejde. 
Teda cieľ „vybrať dlhy“ je legitímny, ale prostriedok musí byť zákonný a vecne súvisiaci. Parkovacia karta je nástroj dopravy, nie vymáhania dlhov. Dlhy sa majú vymáhať podľa daňových/exekučných pravidiel.
Karta je benefit/privilégium, nie základná služba
Je to neopodstatnené ako argument na zákonnosť podmienky bezdlžnosti. Aj keby šlo o „benefit“, mesto musí dodržať zákonné splnomocnenie a zásadu rovnakého zaobchádzania pri poskytovaní služby (§ 6a je normotvorba k službe dočasného parkovania, nie k dotáciám). Obec nemôže používať rezidentskú kartu ako „balík“: (cena za kartu) + (úhrada starých dlhov). To je mimo § 6a a odporuje zákazu svojvôle. 
Aj „benefit“ musí spĺňať zákonné podmienky. Kritériá musia súvisieť s parkovaním (zóna, čas, typ vozidla), nie s cudzou agendou (nedoplatky). Napr. keď sa poskytujú školské obedy za zvýhodnenú cenu, podmienka má súvisieť s dieťaťom a školou – nie s tým, či rodič napr. dlhuje mestu daň za psa.
Spravodlivosť voči disciplinovaným
Ľudsky je to síce pochopiteľné, avšak právne neopodstatnené. „Spravodlivosť“ voči poctivým platcom nemôže legitimizovať nezákonný podmieňovací mechanizmus. Ak chce mesto motivovať disciplínu, musí voliť zákonné a vecne súvisiace nástroje (napr. zľava/ diferencovaná cena viazaná na objektívne dopravné kritériá – výmera, územie, čas – alebo všeobecné akcie typu „skorý nákup“, nie stav dlhov). Je síce prípustná cenová diferenciácia, ale len ak je objektívne a transparentne odôvodnená a nesmeruje k svojvôli – „bezdlžnosť“ takým kritériom nie je. 
Niektoré okresné prokuratúry skôr podané podnety odložili a uznali súlad VZN so zákonom
Neopodstatnené ako akýsi precedens. Jednotlivé odloženia podnetov nevytvárajú záväznú judikatúru ani pre iné prípady. Krajské i okresné prokuratúry mali odlišné názory na predmetnú otázku a práve preto bol vyhotovený zjednocujúci výklad, ktorý smeruje proti podmieňovaniu karty bezdlžnosťou. Pre mesto je smerodajný aktuálny zjednotený postoj, nie izolované minulé vybavenia okresnými prokurátormi (t. j. do vydania zjednocujúceho usmernenie GP SR).
Analógia s dotáciami – tam sa bezdlžnosť tiež vyžaduje
Dotácie sú dispozičné a účelové verejné prostriedky poskytované spravidla na základe osobitných pravidiel (zákon/uznesenie/štrukturálne fondy) – a často je bezdlžnosť explicitnou zákonnou podmienkou nároku/poskytnutia. Rezidentská karta je však cenový režim služby podľa § 6a (organizácia dopravy) – neexistuje zákonné splnomocnenie, ktoré by pripúšťalo viazať prístup k službe na bezdlžnosť. Zámena režimov (dotácia ≠ služba podľa § 6a) je právne chybná. 
Zo stanoviska Generálnej prokuratúry SR:
Pokiaľ obce a mestá pri poskytovaní tzv. rezidentských parkovacích kariet (ako nimi uvádzanej forme zľavy na parkovnom) obyvateľom s trvalým pobytom na území obce a mesta argumentujú, že poskytovanie rezidentských kariet výlučne osobám, ktoré nemajú voči mestu evidované nedoplatky, je obdobnou právnou situáciou, ako v prípade požiadavky štátu voči žiadateľom o dotácie, granty, o účasť vo verejnom obstarávaní, je nevyhnutné takúto argumentáciu odmietnuť.
Prioritne je poskytovanie dotácií a grantov naviazané na splnenie ďalších podmienok, a to v mnohých prípadoch tzv. kvalitatívnych podmienok (žiadosti o poskytnutie dotácie či grantov posudzujú odborní hodnotitelia z hľadiska kvality), pričom na poskytnutie uvedených dotácií často nie je právny nárok a vo svojej podstate ide o účelom limitované odovzdanie verejných prostriedkov do sféry súkromných osôb. Z uvedeného plynie, že podmienky, ktoré musí žiadateľ o dotáciu splniť, reflektujú primárne povahu inštitútov spojených s nakladaním s verejnými prostriedkami obcí, samosprávnych krajov a štátu tretími subjektmi a v širšom zmysle sú vyjadrením podmienok hospodárnosti nakladania s verejnými financiami. Nedoplatky, resp. dlh voči štátu má v danom prípade za následok vylúčenie uvedenej žiadosti.
Naproti tomu v prípade poskytovania rezidentských kariet, ktoré sú formou poskytovania verejných služieb parkovania ich adresátom (žiadateľom), ide o určenie (rôznej) výšky úhrady za dočasné parkovanie, kedy je cena za poskytnutie parkovacej karty určená aj s prihliadnutím na ustanovenia zákona č. 18/1996 Z. z. o cenách. Ide tak o odplatné poskytnutie služby obce či mesta v podobe možnosti dočasného parkovania motorového vozidla (poskytnutie služby za protihodnotu), a nie o poskytnutie dotácie, grantov, nenávratného finančného príspevku, či inej peňažnej hodnoty zo strany štátu, ktoré nie je naviazané na materiálnu protihodnotu (napr. splnenie projektového zámeru na podklade poskytnutej dotácie, ktoré nie je možné chápať ako materiálnu protihodnotu, ale ako splnenie zmluvnej povinnosti subjektu voči štátu, dotácia sa použije na úhradu nevyhnutných nákladov spojených s konkrétnou činnosťou žiadateľa).
Analógia s bankovým úverom
Banka je súkromný subjekt v zmluvnej autonómii a posudzuje úverové riziko. Mesto pri parkovaní koná vo verejnoprávnej roli a musí sa držať zákonného splnomocnenia. Navyše, pri karte nejde o úverové riziko, ale o určenie ceny za službu, kde kritériá majú byť dopravne a vecne previazané na parkovanie, nie na daňové nedoplatky. 
Je to legitímny nástroj, ako dlžníkov donútiť uhradiť dlhy
To je presne dôvod, prečo je to neprípustné: mesto si vytvorí paralelný sankčno-vymáhací režim mimo zákonných postupov správy a vymáhania (daňový poriadok, exekúcia). Prokuratúra má za to, že toto je neprípustné vynucovanie plnenia záväzkov „mimo zákonom ustanovený režim“. 
Ak chcú poslanci chrániť záujmy mesta, existujú legálne alternatívy bez kolízie s § 6a:
· vymáhanie nedoplatkov štandardnými nástrojmi (vyrubenie, výzvy, splátky, exekúcia - zákon o miestnych daniach) 
· cenová diferenciácia kariet podľa objektívnych dopravných kritérií (zóna, čas, výmera), ak je transparentne odôvodnená a nie je svojvoľná
· oslobodenia/zľavy pre zákonom uznané skupiny (napr. ŤZP) alebo neutrálne marketingové nástroje (skorý nákup, ročný vs. mesačný produkt), nie podmienka „bezdlžnosti“
Podmienka „bez dlhu = karta, s dlhom = žiadna karta“ je v rozpore so zákonom, pričom zmiešava sa vymáhanie dlhov s poskytovaním parkovacej služby, a pri poskytovaní služby vytvára neoprávnené nerovnaké zaobchádzanie. 
Je možné kartu vydať, ale popritom „spustiť“ vymáhanie dlhu ako paralelný proces, bez zamieňania agend (parkovanie rieši dopravu, dlhy sa vymáhajú cez daňové/ exekučné mechanizmy).
Zhrnutie názoru prokuratúry
· ide o priame nerovnaké zaobchádzanie: karta = určenie „osobitnej výšky úhrady“ v zmysle § 6a; mesto si vytvorilo dve skupiny rezidentov len podľa existencie nedoplatku a tým de facto sankcionuje dlžníkov mimo režimu vymáhania daní/poplatkov; to je mimo rámca § 6a a proti zásade rovnakého zaobchádzania (antidiskriminačný zákon)
· zhodné stanovisko má aj GP SR, ktoré odmieta „benefity len pre disciplinovaných“ ako kritérium prístupu k parkovacej karte
· ide o „skryté vymáhanie“ a jasný rozpor s účelom § 6a cestného zákona
Stanovisko a argumentácia Mesta Trnava
· možno sa stotožniť s právnym názorom súdu, že v prípade VZN k úprave podmienok dočasného parkovania na území mesta ide o prejav originálnej, samosprávnej pôsobnosti mesta (t. j. nejde o prenesený výkon štátnej správy)
· pri vydávaní VZN v rámci originálnej pôsobnosti mesta je mesto oprávnené ukladať podmienky, resp. nastaviť povinnosti, ktoré adresáti právnej normy musia splniť pre priznanie práva, pričom pre tieto podmienky platí, že tieto nemôžu odporovať zákonom
· v rámci originálnej pôsobnosti mesta musí normotvorba spĺňať hlavne znaky objektívneho, primeraného a odôvodneného správania sa samosprávy voči adresátom právnej normy. Pokiaľ ustanovenie konkrétnych podmienok nie je zákonom vylúčené a takéto podmienky nie sú uplatňované selektívne, alebo by sa uplatňovanie podmienok dialo spôsobom, ktorý je neprimerane represívny, tak treba prijať záver, že v rámci normotvorby mesta je ich ustanovenie legitímne. Podmienka „bezdlžnosti“ je mestom nastavená ako objektívne overiteľná podmienka, ktorú je možno overiť voči všetkým adresátom právnej normy rovnako, napr. bez ohľadu na výšku nedoplatku (dlhu) voči mestu, t. j. splnenie podmienky od adresátov právnej normy sa vyžaduje rovnako a nie selektívne
· všeobecne záväzné nariadenie sa musí vzťahovať na neurčitý počet prípadov jedného druhu a nesmerovať voči konkrétnemu adresátovi, ale voči neurčitému okruhu osôb, čo pri všeobecne ustanovenej podmienke „bezdlžnosti“ je splnené
· zákon o obecnom zriadení, zákon o miestnych daniach a pod. neobmedzujú mestá vytvárať vlastné normotvorné pravidlá, ktorými motivujú obyvateľov plniť si svoje finančné povinnosti voči samospráve, preto aj podmieňovanie poskytnutia služby existenciou daňových nedoplatkov patrí medzi legitímne a objektívne podmienky, ktoré súvisia s riadnym plnením povinností voči samospráve, pričom uvedený princíp správania sa samosprávy nie je obmedzený žiadnym právnym predpisom
· ustanovenie podmienky neexistencie nedoplatkov (dlhov) voči mestu pri poskytovaní služby parkovania označuje protest prokurátora za skryté trestanie alebo vymáhanie pohľadávok, ktoré má byť uspokojované formou zákonného výkonu rozhodnutia, exekúciou. S uvedeným tvrdením nemožno doslovne súhlasiť, nakoľko výkon rozhodnutia je až poslednou, finálnou právnou možnosťou uspokojenia dlhu, pričom právne nástroje uspokojenia pohľadávok mesta súčasná legislatíva nijako zákonne nelimituje a neobmedzuje
· parkovanie, resp. právo na parkovanie na území mesta, ako aj v blízkosti obydlí nepatrí medzi základné práva a slobody, ale ide o fakultatívnu službu, pričom nie je vo forme verejnej služby poskytovaná selektívne, t. j. niekomu je služba poskytnutá a inému nie. Samotné parkovanie na ktoromkoľvek parkovacom mieste v parkovacej zóne nie je podmienené uhradením všetkých nedoplatkov voči mestu, t.j. aj osoby s nedoplatkami môžu využívať parkovacie miesta bez obmedzenia. Podmienka „bezdlžnosti“ je ustanovená výlučne pre vydanie parkovacej karty, pričom splnenie tejto podmienky nie je spôsobilé zabezpečiť faktickú úhradu pohľadávky mesta (na rozdiel od exekučného konania) a nemá ani žiadnu právnu silu „donútiť“ dlžníka k úhrade nedoplatku, a tak v skutočnosti nedochádza ani k ustanoveniu sankcie pre obyvateľa a nedochádza ani k zavedeniu nového prostriedku pre vymáhanie nedoplatkov (t. j. nedochádza k trestaniu obyvateľa)
· parkovanie nie je službou, ktorej poskytovanie je spojené so zákonnou povinnosťou mesta, t. j. nejde o základnú službu mesta poskytovanú zo zákona, ako je napr. služba zberu a zvozu komunálneho odpadu, ktorej poskytnutie nesmie byť podmieňované nijakými podmienkami pre jej poskytnutie. V podmienkach samosprávy existuje aj iné poskytovanie služieb, napr. ubytovanie, nájomné bývanie a pod., ako služieb poskytovaných síce vo verejnom záujme, ale ktorých poskytovanie je legislatívne viazané na splnenie určitých podmienok, napr. aj podmienky vysporiadania záväzkov a dlhov voči mestu ako podmienky byť prijímateľom takejto služby
· právo na parkovanie (služba) nie je možné oprieť o princípy vylučujúce diskrimináciu v postavení subjektu práva, nakoľko v danom prípade uvedené nie je možné subsumovať na právo užívania veci vo svojom vlastníctve v neobmedzenom rozsahu verejného priestoru bez možnosti právnej regulácie
· máme za to, že regulácia parkovania nie je poskytovaním tovaru alebo služby v zmysle § 5 antidiskriminačného zákona, ale parkovanie na verejných komunikáciách je súčasťou výkonu originálnej pôsobnosti mesta podľa § 6a cestného zákona, t. j. nejde o obchodnoprávny (záväzkový) vzťah
· podľa antidiskriminačného zákona platí, že dodržiavanie zásady rovnakého zaobchádzania spočíva v zákaze diskriminácie z dôvodu pohlavia, náboženského vyznania alebo viery, rasy, príslušnosti k národnosti alebo etnickej skupine, zdravotného postihnutia, veku, sexuálnej orientácie, manželského stavu a rodinného stavu, farby pleti, jazyka, politického alebo iného zmýšľania, národného alebo sociálneho pôvodu, majetku, rodu alebo iného postavenia alebo z dôvodu oznámenia kriminality alebo inej protispoločenskej činnosti. Z uvedeného jednoznačne vyplýva, že diskriminácia v právnom zmysle sa týka rozdielneho zaobchádzania na základe chránených znakov ako je pohlavie, rasa, vek, zdravotný stav, náboženstvo a pod.. V prípade podmienky „bezdlžnosti“ nejde o prejav diskriminácie voči niektorému z chránených znakov definovaných antidiskriminačným zákonom, nakoľko daňový dlh nemá status chráneného znaku, ale objektívneho stavu zavineného subjektívnym konaním povinne osoby – poplatníka.
V tejto súvislosti treba vnímať aj skutočnosť, že pokiaľ by pri originálnom výkone samosprávy (nie pri prenesenom výkone štátnej správy) malo byť mestu obmedzované právo na spravodlivú normotvorbu, a to aj prostriedkami navodzujúcimi stav rovnakého zaobchádzania, napr. aj ustanovením podmienok vyžadujúcich rovnosť v prístupe k osobitným službám poskytovaných mestom, mohlo by uvedené napĺňať prejavy silného autoritatívneho a neprimeraného zásahu do samotných princípov samosprávy.
Na základe vyššie uvedeného možno konštatovať, že nastavenie podmienok „bezdlžnosti“ pri vydávaní parkovacích kariet je vnímané zo strany samosprávy a zo strany orgánu prokuratúry právne odlišne, čo pri rozpore v právnom názore predpokladá rozhodnutie súdu ako jediné, právne vynútiteľné správanie sa mesta ako subjektu verejnej správy.

